Vrou moet R500 losprys vir hond betaal | Maroela Media
Lisette Lombard (45) moes R500 betaal om haar Jack Russel, Jolie, terug te kry nadat dié glo tydens 'n uitstappie by Tafelberg "ontvoer" is. (Foto: Verskaf)
'n Sakejoernalis van Kaapstad moes Saterdag R500 opdok om haar 12 jaar oue Jack Russel, Jolie, terug te kry nadat dié glo tydens 'n uitstappie by Tafelberg "ontvoer" is.
Lisette Lombard (45) sê sy en Jolie het tussen 12:00 en 13:00 deur die bosse in die omgewing van die Rhodes-gedenkteken gestap toe haar troeteldier skielik skoonveld was. Die hond was nie aan 'n leiband vasgemaak nie.
"Sy was so 20 meter agter my. Ek het om 'n draai gegaan en omgekyk om te sien waar sy is. Ek het aangeneem sy ruik aan plantjies soos sy gewoonlik doen, maar toe ek haar soek, kon ek haar nêrens kry nie."
Sowat vier ure later het Lombard 'n oproep van 'n man gekry wat Jolie "gevind" het. Sy sê die vermeende ontvoerder het haar kontakbesonderhede op die etiket aan Jolie se halsband gevind.
"Ek was so bly iemand het my hondjie gekry en ek het dadelik gevra waar ek hulle kan ontmoet.
"Die man het gesê hy gaan my nie sê waar my hondjie is tot dat ek nie sê hoeveel ek bereid is om te betaal nie. Ek was heeltemal stomgeslaan."
Lombard sê sy kon die man nie mooi hoor nie, en het toe maar 'n SMS-boodskap gestuur waarin sy R500 vir die terugbesorging van haar hond aangebied het.
"Dis ongewoon om geld te eis wanneer jy iemand se hond opgespoor het. Wat anders is dit as afpersing?"
Lombard en die man het eindelik ooreengekom om mekaar by die Blue Route-winkelkompleks in Tokai te ontmoet nadat lede van die Kirstenbosch-polisiestasie haar bygestaan het.
"'n Polisiebeampte het die man gebel en gemaak asof hy my man is. Die man [vermeende ontvoerder] het toe ingestem om ons by Blue Route te ontmoet.
"Die polisie het die ontmoeting in 'n ongemerkte voertuig dopgehou om te verseker dat ek en Jolie veilig is."
Jolie kort nadat sy teruggevind is. (Foto: Verskaf)
Lombard sê vier mans het in 'n wit Mazda Etude by die winkelkompleks opgedaag, waar een van die mans uitgeklim en haar genader het.
"Die man het 'n gebreekte bottel half weggesteek in sy hand vasgehou. Hy het gesê ek moet eers die geld gee voor hy my hondjie sal oorhandig."
Lombard sê sy was angsbevange, veral omdat sy nie vir Jolie in die kar kon sien nie.
"Ek het die geld oorhandig en die motor het nader gery – vir my het dit gelyk of hulle gereedmaak om weg te jaag. Ek was baie bekommerd dat hulle weer met my hondjie gaan wegry en daarom het ek saam met hom tot by die Mazda geloop.
"Ek was so verlig toe hy my hondjie uithaal en vir my gee. Sy het 'n blou tou om haar halsband gehad wat baie styf vasgemaak was. Ek kon sien sy is verbouereerd. Sy was ook baie dors en het sommer twee bakke water opgedrink."
Brig. Novela Potelwa, polisiewoordvoerder, sê 'n verslag van die betrokke polisiebeampte dui daarop dat daar nie 'n misdaad plaasgevind het nie.
Potelwa kon egter nie dadelik bevestig of honde-ontvoerings 'n algemene verskynsel in die omgewing is nie.
"Ek is vas oortuig dat hulle my hondjie doelbewus gevang het om my af te pers. Alles was so verdag," sê Lombard.
"Ek wil hê mense moet bewus wees dat so iets kan gebeur. 'n Mens moet uiters waaksaam wees en maar heeltyd jou hondjie in jou sig of aan 'n leiband hou – al is dit hoe lekker vir hulle om vrylik te stap. Dis 'n les wat ek nou geleer het."
Slapende leeus net waar jy kyk
Uitgeslape vaagsels en raak net by die dag meer "kreatief". Ek is verstom oor van die dinge waarmee hulle vorendag kan kom om eerlike mense uit te buit.
Jy is veronderstel om jou hond aan 'n leiband te he in 'n openbare plek.
Dis tipies Afrika. Wat was doel van Polisie teenwoordigheid en wat 'n onsinnige verslag opmerking. Afpersing bly afpersing!!!